O'zbekistonda elektr energiyasini sotadigan xususiy kompaniyalar tashkil etiladi

O'zbekistonda elektr energiyasini sotadigan xususiy kompaniyalar tashkil etilishi ma'lum qilindi. Bu haqda Prezident matbuot xizmati xabar berdi.
Ma'lum qilinishicha, Prezident Shavkat Mirziyoev 23 iyun kuni elektr energetikasi korxonalari faoliyatini transformatsiya qilish masalalari bo'yicha yig'ilish o'tkazgan. Unda 2023 yilda 14 ta tuman va shaharda “Hududiy elektr tarmoqlari” AJga muqobil tarzda, iste'molchilarga elektr energiyasini sotadigan xususiy chakana elektr savdo kompaniyalari tashkil etilishi ta'kidlangan.
Shuningdek, tarmoq rahbarlariga transformatsiya jarayonini jadallashtirish, korxonalarni moliyaviy sog'lomlashtirish va to'g'ridan-to'g'ri investitsiyalar jalb qila oladigan kompaniyalarga aylantirish kerakligi ta'kidlangan. Soha korxonalarining operatsion xarajatlarini optimallashtirish, elektr uzatish tarmoqlarini yangilash bo'yicha ham topshiriqlar berilgan.
Hukumat va soha rahbarlariga ushbu islohotlarni amalga oshirish uchun zarur bo'lgan yuqori malakali kadrlarni tayyorlash bo'yicha dastur ishlab chiqish vazifasi qo'yilgan.
Avvalroq O'zbekiston elektr energiyasi sotib olish bo'yicha Tojikistonning asosiy xaridoridan biri bo'lgandi. Shuningdek, O'zbekistonda foydalanilgan elektr energiyasining 200 kVtdan ortgan qismi uchun 7500 so'mdan to'lov qilinishi to'g'risida xabarlar ijtimoiy tarmoqlarda tarqaldi. Energetika vazirligi xabar yuzasidan munosabat bildirgandi.